《谢少傅蛟门沈公书问》
明代·于慎行

徙倚步中庭，仰见飞黄鹄。黄鹄自何方，遗我一尺牍。

开牍见所自，慰借温如玉。为寄双织成，无非锦与縠。

卷书置怀袖，感叹不能读。匪无远道思，畏此川涂曲。

间别十馀年，故情犹尔笃。欲以报绸缪，山云不可掬。

天道有盈虚，人情多蹢躅。狐白岂不珍，褐衣亦已燠。

苟存岁寒心，不在违所欲。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。